S-a deschis primul spital social din România, chiar de Ziua Mamei. Este destinat sărmanilor care nu au asigurare de sănătate
Primul spital social din România s-a deschis, vineri, chiar de Ziua Mamei, la Iași. Este vorba despre Centrul Medical Veronica, unde vor fi tratați sărmanii care nu au asigurare de sănătate în sistemul național.
Construit într-un an de zile, cu aproape patru milioane de euro, spitalul este dotat cu aparatură modernă, și deocamdată funcționează în regim ambulatoriu.
Investiția, cu fonduri provenind din donații, a fost făcută de asociația Glasul Vieții, a preotului Dan Damaschin.
Spitalul social are cabinete de ginecologie, medicină internă, cardiologie, pediatrie și alte specializări. Are și un compartiment de imagistică, dotat cu RMN și computer tomograf de ultimă generație. Cele mai multe cabinete sunt complet dotate, dar altele încă au nevoie de mobilă sau instrumentar.
Necesarul depășește 30.000 de euro.
Asociația Glasul Vieții ajută, în zona Moldovei, peste zece mii de copii și mame.